**О Б Щ И Н С К А И З Б И Р А Т Е Л Н А К О М И С И Я**

**Г Р А Д Х А С К О В О**

Писмено становище на ОИК – Хасково по подадената жалба с вх.№296/05.11.2015г.

Уважаеми колеги от ЦИК,

Считаме подадената жалба като недопустима – подадена е от упълномощено от МК „За Хасково“ лице, което няма правата да представлява физическите лица, подали заявление за отказ. Жалбоподателят атакува решения на ОИК – Хасково, отнасящи се до разпореждане с лични права на избрани кандидати за общински съветници от листата на МК „За Хасково“.

Липсва активна легитимация, т.е. пълномошникът не разполага с права да подаде жалба срещу всяко едно от постановените решения на ОИК – Хасково.

ОИК – Хасково със свое решение №415/04.11.2015г. отказва заличаване на Симеон Ангелов Тодев от листата на МК „За Хасково“, по подадено заявление с вх.№287/03.11.2015г.

С молба с вх.№299/05.11.2015г. Симеон Ангелов Тодев оттегля молбата си за отказ. Този факт подкрепя становището, че МК „За Хасково“ не е процесуално легитимирана да подава жалби относно административен акт, по които не е страна. Жалба могат да подадат единствено физическите лица, подали заявленията, по които са постановени обжалваните решения.

Наред с това ОИК – Хасково счита, че следва да се изложи и становище за допълване на мотивите относно отказа на ОИК – Хасково да заличи избран кандидат за общински съветник.

Върховенството на закона е основният принцип, който съблюдава при работата си ОИК – Хасково. Партийните и лични интереси на участниците в изборния процес – избрани кандидати и класирани в регистрираните листи по преференциален вот, не могат да заменят, подменят закона или да видоизменят основните принципи на действащия Изборен кодекс.

Законодателя не е предвидил правна възможност кандидати, обявени за избрани от партийна или коалиционна листа, да се „отказват“ от мандат в Общински съвет в периода от обявяването на изборните резултати до полагане на клетва. Всяко действие в противна насока игнорира единствения мажоритарен елемент, заложен в основната идея на действащия ИК.

Отказ от изпълнение на задълженията в качеството на общински съветник по реда на ЗМСМА, предполага това качество първоначално да е придобито. Не е налице придобиване на качеството „общински съветник“ преди полагането на клетва и подписване на клетвен лист.

При наличие на колизия между решение на ЦИК и разпоредби на ИК, то следва безспорно да се прилага нормативният акт. „Тълкуване“ волята на законодателя с административен акт най-малкото е недопустимо.

ПРЕДСЕДАТЕЛ: СЕКРЕТАР:

Пламен Лечев Емине Махмуд